ALT ขยายแบนด์วิดท์ รองรับ WFH มั่นใจบริการโครงข่ายครอบคลุม
ALT เผยยอดใช้เน็ตพุ่ง หลังโควิดระบาดรอบใหม่ ลุยขยายแบนด์วิดท์ รองรับ WFH มั่นใจบริการโครงข่ายครอบคลุม 
ALT เผยยอดใช้เน็ตพุ่ง หลังโควิดระบาดรอบใหม่ ลุยขยายแบนด์วิดท์ รองรับ WFH มั่นใจบริการโครงข่ายครอบคลุม 
16 เม.ย. 2564

นางปรีญาภรณ์ ตั้งเผ่าศักดิ์ กรรมการผู้อำนวยการ  บริษัท เอแอลที เทเลคอม จำกัด (มหาชน) หรือ ALT  เปิดเผยว่า จากสถานการณ์การระบาดของไวรัสโควิด -19 ระลอกใหม่พบผู้ติดเชื้อเพิ่มขึ้นอย่างต่อเนื่องรายวัน และพื้นที่เสี่ยงมีมากขึ้น ทำให้มีการใช้งานอินเทอร์เน็ตเพิ่มสูงขึ้นอย่างมีนัยสำคัญ ซึ่งคาดการณ์ว่าความต้องการใช้แบนด์วิดท์เพื่อการเชื่อมต่ออินเทอร์เน็ตเกตเวย์ในภูมิภาคนี้จะเติบโต สะท้อนให้เห็นภาพที่ชัดเจนของยุค New Normal ที่มีผู้คนใช้อินเทอร์เน็ตติดต่อกันนานขึ้นและมากขึ้นกว่าปกติ
ทั้งนี้ถือเป็นการพลิกวิฤตให้เป็นโอกาส เนื่องจากกลุ่มบริษัท ALT เป็นผู้ให้บริการเช่าใช้โครงข่ายสื่อสัญญาณความเร็วสูงเพื่อการเชื่อมต่ออินเทอร์เน็ตในรูปแบบเป็นเกตเวย์ทั้งในประเทศและกลุ่มประเทศอาเซียนผ่านการเชื่อมต่อทางเคเบิลใยแก้วนำแสงภาคพื้นดิน
โดยบริษัทฯได้ลงทุนสถานีเชื่อมต่อไว้ 15 จุดรอบพรมแดนประเทศเพื่อนบ้าน ทั้ง เมียนมาร์ ลาว เขมร และมาเลเซีย โดยต่อยอดจากโครงข่ายเส้นใยแก้วนำแสงของกลุ่มบริษัท ALT และพันธมิตรทั้งในประเทศและต่างประเทศ เป็นระยะทางรวมกันกว่า 12,000 กิโลเมตร แต่ละเส้นทางมีความปลอดภัยสูง และมีจุดเชื่อมต่อจำนวนมาก ทำให้กลุ่มบริษัท ALT สามารถออกแบบโครงข่ายได้ตรงตามความต้องการของลูกค้าและสามารถให้บริการได้อย่างรวดเร็ว พร้อมรองรับการขยายตัวจากการใช้งานในช่วงแพร่ระบาดของโควิด -19 ระลอกใหม่
สถานการณ์การระบาดของโควิด-19  ที่มีความรุนแรงเพิ่มขึ้นในขณะนี้  ALT เองตระหนักถึงความปลอดภัยของพนักงานและบุคลากร พร้อมตั้งรับสถานการณ์การแพร่ระบาดโควิด-19 โดย ยึดหลักปฏิบัติตามกระทรวงสาธารณสุขอย่างเคร่งครัด
“จากการที่พวกเรา ALT ไม่ลดการ์ดป้องกันตนเองและส่วนรวม โดยได้ดำเนินการปฏิบัติตามมาตรการของรัฐบาลอย่างเคร่งครัด และเชื่อมั่นว่าเราทุกคนจะผ่านพ้นวิกฤตินี้ไปด้วยกัน” นางปรีญาภรณ์ กล่าว